Imtella' Novembru 6, 2020 - Aġġornata 6 Ta' Novembru, 2020 8:13pm Joe Biden jinsab fuq l-għatba tal-White House hekk kif fl-aħħar sigħat mar minn fuq f'uħud mill-istati li f'kull elezzjoni jirriżultaw deċiżivi għal min se jirbaħ. Pennsylvania jirrappreżenta 20 vot elettorali, u jekk jirbaħ hemm, Joe Biden jaqbeż in-numru maġiku ta' mitejn u sebgħin vot elettorali. Dan l-istat intrebaħ minn Trump erba' snin ilu iżda jidher li l-voti li ntbagħtu bil-posta għamlu d-differenza. Biden jinsab fuq quddiem f'Georgia, fejn se jerġgħu jingħaddu l-voti u għandu wkoll vantaġġ marġinali f'Nevada u Arizona. Fl-aħħar żvilupp, fl-Istat ta' Georgia tħabbar li se jerġgħu jingħaddu l-voti minħabba li d-distakk bejn il-kandidati huwa minimu. Biden għandu wkoll vantaġġ marġinali f'Nevada u Arizona. L-istħarriġ tal-opinjoni pubblika qabel l-elezzjoni marru żmerċ hekk kif kienu juru li d-distakk bejn iż-żewġ kandidati kellu jkun akbar minn dak li rriżulta. F uq il-programm TVAM, l-istatistiku Vincent Marmara spjega li hemm diversi fatturi għal xiex id-distakk fir-realtà huwa bejn wieħed u ieħor nofs dak imbassar. Fosthom għax kien hemm nuqqas ta' fiduċja fl-istħarriġ u fil-media min-naħa tal-partitarji ta' Trump u għax uħud mill-votanti tiegħu stħaw jgħidu li se jivvutawlu. "In-nies huma inqas kunfidenti biex jgħidu ħa nivvutalu lill-mexxej tar-repubblikani Trump, allura dan hu wieħed mill-fatturi li jgħaqqad dawn il-fatturi kollha f'salt, li allura ħoloq dan l-iżbilanċ ta' madwar 5% li ma kinux qed joħorġu fiċ-ċar fis-surveys li ħa jivvutaw lil Donald Trump." Għal dawn l-elezzjonijiet, mistenni jkun hemm rekord fl-għadd ta' votanti fl-aħħar 120 sena, b'żewġ terzi tal-elettorat vvutaw.